Den anden januar 2012 købte jeg en Samsung Galaxy SII i El-Giganten i Holstebro. 
Allerede få måneder efter begyndte telefonen at genstarte uden grund, blive varm, låse sig og jeg tog ind til deres service center for at klage over fejlen. Medarbejderen tabte telefonen da han forsøgte at tage den ud af det beskyttende etui som jeg havde den i, og flækkede det ene hjørne, hvilket jeg så. Han prøvede derefter at sige at det måtte have været fordi jeg tabte den, men anførte alligevel under infofeltet til reparatøren at han havde tabt den og det derfor ikke var mig som havde skadet telefonen. 

Den kom afsted til service, de anerkendte at den model havde problemer med at blive varm og de opdaterede telefonens software samt erstattede det SD kort som var blevet brændt af, og jeg havde telefonen igen efter godt 3 uger.

Efterfølgende havde jeg gentagende gange det samme problem hvor jeg igen tager kontakt til service centret i Holstebro. De siger at sådan er den telefon lavet fra Samsungs side, men at det eneste de kan gøre er at opdatere software og ellers vente på at der kommer bedre firmware til telefonen, og afviser at sende den til service, hele to gange. 

I oktober 2013 fik jeg nok, trods flere software opdateringer fra Samsung og gentagne gange at have fabriksinsindstillet den som Elgiganten bad mig om, tog jeg endnu engang derud og forlangte at nu måtte de gøre noget. De sendte telefonen ind, uden at kunne finde fejl og jeg fik den tilbage lidt over en uge senere med beskeden at den var blevet softwareopdateret. 

Den 28 november tog jeg derud igen, stadigt samme problem og de sendte den afsted med lovning at hvis værkstedet ikke fandt fugtskade i telefonen ville jeg nu få en fuld refundering. Jeg modtog den tilbage igen d. 10 dec. at NU havde de fundet den evindelige fejl. Det var laderudtaget og printpladen dertil som skabte problemer, og nu var det skiftet og løst og telefonen skulle være i top, og hvis ikke skulle jeg blot komme og få mine penge retur, hvorefter de opfordrede mig til at prøve at fremprovokere problemet. 

Kun fire dage senere opstår IGEN de samme problemer, denne gang optager jeg telefonens reaktioner med en anden telefon på video, med dato og det hele på, og tager ud med telefonen igen. De beklager selvfølgelig meget og siger at jeg nu får mine penge tilbage efter at have set videoen..... Men at værkstedet i Sverige liiiige skal tjekke den for fugtskade igen, igen, før jeg kan få mine penge... 

Den 21 januar får jeg min telefon tilbage med en lang smørre fra sveriges værksted, at jeg IKKE kan blive refunderet da der er for mange apps på telefonen? Hvad? -Jeg spurgte dem selvfølgelig hvilke apps der var tale om da jeg ikke havde andre end de apps som telefonen er født med og Facebook. Medarbejderen begynder med en sørøver forklaring om at der jo sagtens kan være virus i alle de apps, også selvom de er født med telefonen. Men jeg har jo ikke en jordisk chance for at kunne slette dem når de er låst på enheden og jeg mener bestemt ikke jeg kan blive pålagt at have gjort noget ved telefonen når den er født med alle de umulige og ubrugelige apps. 

Jeg tager nu min sag med til forbrugerklagenævnet og så må vi gå den vej, jeg gider ikke mere fis med Elgiganten. Jeg betalte 3600kr kontant for den telefon og i to år har den ikke virket! Allerede da deres medarbejder tabte den burde de have refunderet mig, og iflg. loven har de som hovedregel et forsøg til at sørge for at telefonen virker optimalt, jeg har vist særdeles god tålmodighed og goodwill at lade dem prøve hele FIRE gange.